UWC วิชาตัวเบา.!
ก่อนหน้านี้หุ้นเสาไฟฟ้า บริษัท เอื้อวิทยา จำกัด (มหาชน) หรือ UWC พยายามหาธุรกิจใหม่เข้ามาเติมในพอร์ต เพื่อชดเชยรายได้จากธุรกิจหลักผลิตและจำหน่ายเสาไฟฟ้าและเสาโทรคมนาคมที่เติบโตแบบถดถอย...
13 ก.ค. 2563

สำนักข่าวรัชดา
ก่อนหน้านี้หุ้นเสาไฟฟ้า บริษัท เอื้อวิทยา จำกัด (มหาชน) หรือ UWC พยายามหาธุรกิจใหม่เข้ามาเติมในพอร์ต เพื่อชดเชยรายได้จากธุรกิจหลักผลิตและจำหน่ายเสาไฟฟ้าและเสาโทรคมนาคมที่เติบโตแบบถดถอย…
โดยเมื่อปี 2558 ได้แตกไลน์ไปทำธุรกิจพลังงานทางเลือก ด้วยการเข้าเทกโอเวอร์สายฟ้าแลบโรงไฟฟ้าชีวมวล 3 โรงรวด กำลังการผลิต 26.9 เมกะวัตต์
ประกอบด้วยบริษัท ยูดับบลิวซี โกเมน ไบโอแมส จำกัด (UKB) กำลังการผลิต 9.9 เมกะวัตต์ ในจังหวัดนครราชสีมา, บริษัท ยูดับบลิวซี อำพัน ไบโอแมส จำกัด (UAB) กำลังการผลิต 9.5 เมกะวัตต์ ในจังหวัดบุรีรัมย์ และบริษัท สตึก ไบโอแมส จำกัด (SBM) กำลังการผลิต 7.5 เมกะวัตต์ ในจังหวัดบุรีรัมย์
โดยทั้ง 3 โรงเป็นโรงไฟฟ้าที่จ่ายไฟฟ้าเข้าระบบเชิงพาณิชย์ (COD) อยู่แล้ว…
จะว่าไปยุทธศาสตร์นี้ไม่ผิดอะไร สามารถสร้างรายได้ได้ทันที แต่ก็ต้องแลกมาด้วยภาระหนี้ก้อนโต 761.31 ล้านบาท..!!
ขณะที่จุดบอดของ UWC คือ 1) ไม่ได้โตมาจากธุรกิจโรงไฟฟ้า แต่เป็นพวกเทรดดิ้งมากกว่า จึงไม่ถนัดทำโรงไฟฟ้า โดยเฉพาะโรงไฟฟ้าชีวมวลหรือไบโอแมส ซึ่งต้องใช้ทักษะสูง
และ 2) มีภาระต้นทุนการเงินค่อนข้างสูง
กลายเป็นว่า 3 โรงไฟฟ้า แทนที่จะเป็น Recurring Income หรือรายได้ประจำให้กับ UWC แต่ด้วยความไม่ถนัด ทำให้ไม่สามารถเก็บเกี่ยวผลผลิตได้เต็มที่…
กลายเป็นทุกขลาภในมือ..!!
แต่สถานการณ์เปลี่ยน เมื่อ UWC ตัดสินใจขายโรงไฟฟ้าชีวมวล 3 โรง ให้กับบริษัท แอ๊บโซลูท คลีน เอ็นเนอร์จี้ จำกัด (มหาชน) หรือ ACE
โอเค…แม้โอกาสหายไป แต่สิ่งที่ UWC จะได้กลับคืนมา…อันดับแรก ได้กระแสเงินสดเข้ามาส่วนหนึ่งประมาณ 400-500 ล้านบาท เติมสภาพคล่องให้กับ UWC มีเงินทุนที่จะไปขยายธุรกิจหลักด้านเสาไฟฟ้าและเสาโทรคมนาคมทั้งในและต่างประเทศ
อันดับถัดมา ไม่ต้องรับรู้ผลขาดทุนจากโรงไฟฟ้าทั้ง 3 โรงอีกต่อไป
ที่สำคัญ ช่วยปลดเปลื้องภาระหนี้ 761.31 ล้านบาท เนื่องจาก ACE จะเป็นคนรับภาระหนี้ก้อนนี้ไปแทน
แถม UWC จะมีเงินไปใช้คืนหนี้หุ้นกู้ 300 ล้านบาท ที่จะครบกำหนดชำระในเดือนมี.ค. 64 อีกด้วย
ทำให้ UWC ตัวเบาขึ้น ไม่ต้องแบกรับภาระจ่ายดอกเบี้ยที่ 7%
เป็นที่มาของวิชาตัวเบา..!!
UWC ก็กลับสู่ธุรกิจหลักที่ตัวเองถนัดต่อไป…
ซึ่งไม่แน่หลังจากปลดเปลื้องพันธนาการไปแล้ว UWC อาจกลับมาสะกดคำว่า “กำไร” เป็นอีกครั้ง…หลังจากต้องจมปลักอยู่กับตัวเลข “ขาดทุน” มายาวนานหลายปีดีดัก
นักลงทุนจะได้หลุดพ้นจากบ่วงกรรมนี้ซะที…
เป็นกำลังใจให้นะคะ…
…อิ อิ อิ…